સ્વામીશ્રીમાં જોડાયેલાં આબાલ-વૃદ્ધ હરિભક્તોનું વર્તન અને સ્વામીશ્રી વિશેની ગુરુભક્તિ જોઈને અમેરિકન નાગરિકોને પણ વિશેષ ભાવ થયો. વિશેષ તો ૮૬ વર્ષના સ્વામીશ્રીનું સ્વાસ્થ્ય, સ્ફૂર્તિ, કાંતિ અને ચુંબકીય વ્યક્તિત્વ જોઈને સૌને આશ્ચર્ય થતું. રોજ સવાર-સાંજ વિશાળ સભાખંડમાં કથાવાર્તાની હેલી વરસતી. વડીલ સંતોએ પાંચ દિવસ સુધી સૌને કથારસથી તરબોળ કરી દીધા. સ્વામીશ્રીના ત્રણેય સમયે અલ્પાહાર તેમજ ભોજન સમયે ડલાસ સત્સંગ કેન્દ્ર નીચે આવતા લ્યુબક, અંબ્રીલો, ઓક્લોહામા, લીટલ રોક તથા ડલાસના સત્સંગનાં બાળ-કિશોર-યુવકો પોતપોતાના કાર્યવિભાગનો અહેવાલ રજૂ કરતા. તેમજ સ્વામીશ્રી માટે વિશિષ્ટ તપ-વ્રત કરનાર હરિભક્તોનો પરિચય અપાતો.